Leerders sterf in ongeluk: Taxi was glo oorlaaiDie Padverkeerbestuurskorporasie (RTMC) het Woensdag gesê die taxi wat by die ongeluk in Ntuzuma, noord van Durban, betrokke was waarin vier skoolkinders dood is, het glo by ŉ taxi-staanplek weggejaag nadat dit voorgekeer is omdat die voertuig vermoedelik oorlaai was. Die RTMC het nou ondersoekers aangestel om die botsing te ondersoek. Die ongeluk het Woensdagoggend gebeur toe die taxi teen ŉ bus gebots het. Drie seuns en een meisie is op die toneel dood, terwyl 18 ander beseer is. Een van die beseerdes is kritiek. Die taxi is glo by die taxi-staanplek deur die staanplek se bestuurder voorgekeer en het daarna weggejaag. “Die botsing is ŉ groot terugslag vir pogings om padveiligheid op te skerp,” het die RTMC in ŉ verklaring gesê. “Wat veral kommerwekkend is, is die beweerde roekelose optrede wat die taxibestuurder getoon het oomblikke voordat die ongeluk gebeur het.” Foto: Twitter via @DriveSAmain Die RTMC het ŉ beroep op taxiverenigings gedoen om hul toewyding aan padveiligheid te toon deur beslissend teenoor die taxibestuurder en die eienaars van die voertuig op te tree. “Dit is nie aanvaarbaar dat taxiverenigings net stilbly wanneer tragedies van hierdie aard gebeur nie.” Die RTMC het ook ŉ beroep op verkeersowerhede gedoen om die wet uiters streng toe te pas op alle voertuie wat leerders vervoer. “Ons kinders verdien om in voertuie vervoer te word wat veilig is op die paaie en bestuur word deur bestuurders wat hulle goed gedra en die verkeersreëls gehoorsaam. Onveilige voertuie moet onmiddellik geskut word.” Die RTMC het sy medelye aan die families, vriende en onderwysers van die oorledenes oorgedra.